સંબંધો વાર્તા જેવા હોય છે. અમુક લઘુકથા છે, અમુક ટૂંકી વાર્તા છે, અમુક નવલિકા છે, અમુક નવલકથા જેવા હોય છે અને અમુક મહાકાવ્ય જેવા. દરેક સંબંધ લાંબા હોય એ જરૂરી નથી. આમ છતાં દરેકનું એક મહત્ત્વ છે, દરેકનું એક માહાત્મ્ય છે, દરેકની એક સંવેદના છે અને દરેકનું એક સત્ય છે. જ્યાં સુધી જે છે એને જીવી લેવું એ જ સંબંધની સાર્થકતા છે. દરેક સંબંધને પૂરી રીતે જીવી લો, કારણ કે એ ક્યારે ખતમ થઈ જશે એ ખબર હોતી નથી. કોલેજ બદલે, નોકરી બદલે, શહેર બદલે અને જિંદગી બદલે ત્યારે કેટલું બધું પાછળ છૂટી જતું હોય છે? દરેક સંબંધ ખરાબ રીતે જ પૂરા થાય એ જરૂરી નથી. કેટલાંક સંબંધનો અંત નેચરલ હોય છે અને કેટલાંકનો એન્ડ એક્સિડેન્ટલ. સંબંધોના અકસ્માતો થતાં રહે છે. કેટલાંક સંબંધો માત્ર મેકઅપ જેવા જ હોય છે. રાતે ફેસવોશથી એને ધોઈ નાખવા પડે છે અને બીજા દિવસે પાછા લગાવી લેવાના હોય છે. આવા મેકઅપ કરતી વખતે ખાસ ખુશી નથી થતી પણ એ હટાવતી વખતે વેદના થઈ આવતી હોય છે. કેવું સુંદર લાગતું હતું? પણ એ નેચરલ ન હતું! કુદરતી ન હોય એને કાઢવું જ પડતું હોય છે.